બેંગાલુરુમાં અરીઠાંના ઉપયોગ માટેની ચર્ચા એટલી વધી છે કે નવી આવેલી કુમારસ્વામીની સરકારે પણ તેની નોંધ લેવી પડી છે. કોંગ્રેસના ટેકાથી સત્તામાં આવેલા કુમારસ્વામીનું પ્રથમ બજેટ રજૂ થયું, તેમાં 10 કરોડ રૂપિયા અરીઠાંના વૃક્ષો વાવવા માટે ફાળવવામાં આવ્યા છે. કુમારસ્વામીએ બજેટ વખતે કહ્યું હતું કે “વિકસિત દેશોમાં પર્યાવરણને હાની ના કરે તેવા ડિશ વૉશ સોપ અને વૉશિંગ મશીન સોપ માટે અરીઠાંનો ઉપયોગ થાય છે.”કસા મુક્ત બેલન્દુર અને બેંગલોર ઈકૉ ટીમ જેવી સંસ્થાઓ સ્કૂલોમાં જઈને અરીઠાંનો ઉપયોગ કેટલો ફાયદાકારક છે તેનો પ્રચાર કરે છે. શહેરના સૌથી મોટા તળાવને બચાવવું હશે તો અરીઠાં વાપરવા પડશે તે માટેનો પ્રચાર હવે શહેરના અન્ય જૂથો પણ કરવા લાગ્યા છે. કેટલીક સંસ્થાઓએ અરીઠાંમાંથી બનેલા ઉત્પાદનો તૈયાર થાય અને લોકોને તૈયાર લિક્વિડ મળી જાય તે માટેના પ્રયાસો પણ શરૂ કર્યા છે. શહેરમાં રહેલા લોકોને દાતણ વિશે વાતો કરવી ગમે છે, પણ તે લેવા જવાની ઝંઝટને કારણે દાતણ વાપરવાનું બંધ થયું હતું. બીજું વિદેશી કંપનીઓએ મીઠું અને કોલસો અને લવિંગ વગેરે દાંતને કેટલા નુકસાન કરે છે તેવો પ્રચાર પણ શરૂ કરેલો. હવે ચક્કર ફર્યું છે અને અમારી પેસ્ટ કેટલી કુદરતી તત્ત્વોથી ભરેલી છે તેનો પ્રચાર શરૂ કર્યો છે.